དེ་ནས་མགོན་པོ་གང་ཉིད་མཆོག་རྒྱ་གར་རྒྱལ་ཁབ་ནང་བཞུགས་སྟེ་ལོ་ངོ་དྲུག་ཅུ་འཁོར་གྲབས་ཡོད་པ་དང་།རྒྱ་གར་གྱི་ཆོས་ལུགས་མཐུན་འབྲེལ་ལ་འཛམ་གླིང་ཁྱོན་ཡོངས་ནས་མིག་དཔེར་བལྟས་ཏེ་ཆོས་ལུགས་ཕན་ཚུན་འཆམ་མཐུན་ངང་སྡོད་དགོས་པ་སོགས་བཀའ་སློབ་སྩལ་རྗེས་དྲི་བ་དྲིས་ལན་དབུ་འཛུགས་ཀྱིས་རྒྱལ་ཁབ་འདྲ་མིན་ནས་ཕེབས་པའི་ཕོ་མོ་དགུ་ཡི་དྲི་བར་རིམ་པར་བཀའ་ལན་སྩལ་བ་དང་།དེའི་ཁྲོད་དེང་གི་དུས་སུ་ཚན་རིག་གི་ནང་དུ་ཚད་རྡུལ་དངོས་ཁམས་རིག་པ་གསར་དུ་དར་བ་ཡིན་ཡང་།རྒྱ་གར་གྱི་རིག་གཞུང་ནང་དུ་གནའ་སྔ་མོ་ནས་ཚད་རྡུལ་དངོས་ཁམས་རིག་པའི་ལྟ་གྲུབ་ཀྱི་སྒྲོམ་གཞི་དར་ཡོད་པའི་སྐོར་དང་།གཞན་ཡང་།རྒྱ་གར་བ་ཞིག་གིས་ང་ཚོ་རྒྱ་གར་བས་བོད་ལ་རོགས་རམ་ཅི་ལྟར་བྱེད་དགོས་སྐོར་སོགས་བཀའ་འདྲི་ཞུས་པར་དཔལ་ནཱ་ལེནྡྲའི་རིག་གཞུང་ཟབ་མོ་དག་བོད་ཀྱིས་ལོ་ངོ་སྟོང་ཕྲག་རིང་གཅེས་ཉར་གནང་ཡོད་པ་དང་།དེ་ང་ཚོས་རྒྱ་གར་བ་ལ་ཕྱིར་ལེགས་སྐྱེས་སུ་ཕུལ་རྒྱུ་དགའ་བཞིན་སྤྲོ་བཞིན་དང་ལེན་བྱེད་བཞིན་ཡོད།ཁྱེད་རང་ཚོ་རྒྱ་གར་བ་ཚོས་ཀྱང་དེ་ལ་དོ་སྣང་བྱེད་དགོས་པ་དང་།དེང་གི་འཛམ་གླིང་ལ་སེམས་ཁམས་ཀྱི་དཀའ་ངལ་སོགས་རྙོག་དྲ་མང་པོ་ཡོད་པས་ང་ཚོའི་ལེགས་སྐྱེས་འདིས་འཛམ་གླིང་ལའང་ཕན་ཐོགས་ཡོང་ཐུབ་པ་ཞིག་ཡིན།ཞེས་དང་།དེ་ནས་མགོན་པོ་གང་ཉིད་མཆོག་ཚན་རིག་དང་ཐོག་མར་འབྲེལ་བ་ཇི་ལྟར་བྱུང་བའི་སྐོར།ཆོས་ལུགས་དང་མ་འབྲེལ་བའི་སྤྱོད་བཟང་གལ་ཆེན་ཡིན་པའི་སྐོར་སོགས་བཀའ་སློབ་སྩལ་རྗེས་ཉིན་གུང་ཆུ་ཚོད་༡༡།༣༠ནས་མཛད་རིམ་ལེགས་པར་གྲུབ་སྟེ་བཞུགས་སྒར་ཕོ་བྲང་དུ་ཆིབས་བསྒྱར་བསྐྱངས་ཡོད་པ་བཅས།།